পুজোর মেনুতে রাখতে পারেন ঠাকুরবাড়ির পোস্তর দম! কীভাবে বানাবেন?

ওয়েব ডেস্ক: দুর্গাপুজো আর খাওয়াদাওয়া যেন পরস্পর পরস্পরের সঙ্গী। পুজোর কয়দিন ঘরে বাইরে চলতে থাকে নানা ভুড়িভোজের পালা। পাত পেরে বাঙালি থালি হোক বা বিরিয়ানি থেকে চাইনিজ সবই থাকে তালিকায়। তবে এরমধ্যে অনেকের আবার থাকে নিরামিশ। তাই পুজোর ক’দিন বাড়িতে ভালমন্দ কিছু না রাঁধলেই নয়। খুব বেশি সময় খরচ না করেই সুস্বাদু কী পদ বানানো যায়, ভাবছেন? এবার পুজোর মেনুতে রাখতে পারেন ঠাকুরবাড়ি স্পেশ্যাল পোস্তর দম।

কীভাবে বানাবেন এই সুস্বাদু রেসিপি! জানেন? প্রথমেই ২০০ গ্রাম পোস্ত নিয়ে নিন। সঙ্গে ২টি আলু মাঝারি মাপে ডুমো করে কেটে নিন। নিন আধ কাপ পেঁয়াজবাটা, ২ চা চামচ আদাবাটা, ২ চা চামচ জিরেগুঁড়ো, ২ চা চামচ লাল লঙ্কার গুঁড়ো, ১ টেবিল চামচ ঘি, আধ চা চামচ গরম মশলা গুঁড়ো, স্বাদমতো নুন, চিনি, পরিমাণমতো সর্ষের তেল, ২ টেবিল চামচ বেসন। এই সামান্য জিনিস দিয়ে বাড়িতে বানিয়ে ফেলুন দারুণ স্বাদের এই খাবার।

আরও পড়ুন: সুস্বাদু কাবাবও খাওয়া হবে এদিকে ওজনও বাড়বে না! উপকরণ কী?

এবার একটি পাত্রে পোস্ত বাটা, পেঁয়াজবাটা, জিরে গুড়ো, লঙ্কাগুঁড়ো, সামান্য বেসন আর স্বাদ অনুযায়ী নুন দিয়ে মেখে নিন। এবার কড়াইতে বেশ খানিকটা সর্ষের তেল গরম করে পোস্তর বড়াগুলি লালচে করে ভেজে নিন। এবার কড়াই থেকে খানিকটা তেল তুলে নিয়ে আলুগুলি লালচে করে ভেজে তুলে রাখুন। এ বার ওই তেলেই পেঁয়াজবাটা আর আদাবাটা দিয়ে ভাল করে ভেজে নিন। মশলার কাঁচা গন্ধ চলে গেলে সব রকম গুঁড়োমশলা আর নুন, চিনি দিয়ে ভাল করে কষিয়ে নিন। মশলা থেকে তেল ছেড়ে এলে খানিকটা জল দিয়ে ঝোল ফুটতে দিন। ঝোল ফুটে উঠলে বড়াগুলি দিয়ে মিনিট পাঁচেক হালকা আঁচে রান্না করুন। শেষে ঘি আর গরম মশলা ছড়িয়ে গরম ভাতের সঙ্গে পরিবেশন করুন পোস্তর দম।এবার পুজোয় এই রেসিপি-তে জমে উঠবে ভুড়িভোজ।